Sigmar

Sigmar az Unberogen törzs szülötte és majd a Birodalom alapítója, első császára és legfőbb istene.

## A világ Sigmar előtt

A nemes elfek és törpök nagy háborúját követően az Öreg Világ arculata megváltozott, a két nagyhatalom eltűnésével új fajok jelennek meg, amik kihasználják a hatalmi vákuumot. A törp birodalmat egy sor természeti katasztrófa teszi tönkre, földrengések és vulkanikus aktivitások, amit zöldbőrű és skaven támadások követnek.

Rengeteg törp nyugatra menekül, néhányan pedig a déli Grey Mountains térségében alapítanak településeket. A törpök meglátják a lehetséges szövetségest a vad emberi törzsekben, akik segíthetnének harcolni az orkokkal és végül visszahódítani az elveszett törp erődöket. Az emberek lelkesen sajátítják el a törpök tanításait, főleg a fémmegmunkálás és kardkovácsolás titkos művészetét. A törzsek ugyan egymással is harcolnak, de a törpök képesek szövetségeket kötni, így több ezer jól felszerelt, bátor harcost tudnak harcba küldeni kelet felé. A leghatalmasabb emberi harcos maga Sigmar lesz, az Unberogen törzsfőnök elsőszülött fia, aki -30 I.C.-ben születik. Korának legnagyobb harcosa, aki félelmetes Unberogen törzsével számtalanszor megütközik az orkokkal.

### Sigmar élete

Egy híres esetben Sigmar -15 I.C.-ben több törpöt is kiszabadít a fogságból, akik között ott van Kurgan Ironbeard főkirály. A vén uralkodó megjutalmazza Sigmart, neki adva Ghal Marazt, a Kurgan ház ősi, mágikus ereklyéjét. Sigmar örömmel fogadja el a nagy erejű ajándékot és később számtalan csatában használja. Innen jön a Heldenhammer becenév, amit a pöröly használata miatt kap.

Atyja halála után (-8 I.C.) Sigmar lesz a törzsfőnök és azonnal megkezdi az emberi törzsek egyesítését a vezetése alatt. Azon kevés törzset, amik eleve az Unberogen ellenségei voltak, csatákban verik meg, vagy száműzik a Grey Mountainstól délre és északra, néhányan a Middle Mountains erdőségeinél telepszenek csak meg.

Mikor a törpök egy újabb masszív ork és goblin invázió által lesznek fenyegetve, Kurgan főkirály a rúnakovács Őrült Alaricot küldi Sigmar elé, hogy segítsen. A szövetség megköttetik, Sigmar serege pedig megindul kelet felé, Zhufbar ostromlott erődjéhez. A települést sikerül felmenteni, Alaric pedig felgerjeszti az ősi kohókat és feltölti a Black Watert, a hatalmas tavat, aminek vize erővel látja el rúnakovácsok műhelyeit.

Azon év (-1 I.C.) későbbi részében Sigmar és Kurgan egyesített serege találkozik és legyőz egy hatalmas ork és goblin sereget. A zöldbőrűek a Worlds Edge Mountains felől próbáltak átkelni a Black Fire Passnál. Az idők során több csata is dúl a stratégiai fontosságú hágónál, de ez az első, a legnagyobb és a legnehezebben kivívott mind közül. Több órányi harc után Sigmar Heldenhammer megfutamítja a zöldbőrűeket, ezzel évekre biztonságba helyezve a törp birodalmat.

Az ezt követő tavaszon Sigmart a Grey Mountains és a Middle Mountains közti területek császárává koronázzák. Kurgan király az Alaric által készített koronával ajándékozza meg, amit Ulric főpapja helyez a leendő császár fejére. Sigmar és Kurgan örök barátságot fogad egymásnak, Alaric pedig elindul 12 mágikus kardot kovácsolni, amit Zhufbar felszabadításáért cserébe ajándékoz az új császárnak. Ez a 12 penge, a Runefangok, csupán Sigmar után lesznek kész. A későbbi Birodalmi naptár majd Sigmar koronázástól számítja az időt, első évnek (1 I.C.) számítva azt.

Sigmar felosztja földjét a szövetséges törzsfők között, akik számos háborúban segítették őt. A felosztás részben a régi törzsi területek alapján történik, illetve felosztja az elfoglalt területeket, ahol kisebb törzsek élnek, amik egykor az Unberogenekkel ellenséges törzsek követői voltak. Utóbbi esetben a törzsfőnökök hűségük és esküjük alapján válnak a térség vezetőivé, ahogy utódaik is, akik Sigmar nevében uralkodnak. A kezdetleges Birodalom így lazán szervezett szövetséges törzsek közti konföderáció lesz, akiket a közös barátság és a császár felé tanúsított lojalitás köt össze. Az új provinciák kiterjedése többnyire úgy néz ki, mint Karl Franz idején is. A provinciák vezetői magukat pedig elkezdik grófnak nevezni.

### Sigmar eltűnése

Sigmar 50 éven át uralja a Birodalmat. Eme időszak alatt a hozzávetőleges falvak kivirágzanak, kisebb városokká alakulnak, az emberek pedig szaporodni kezdenek, újabb településeket létrehozva. Persze ellenségek még mindig maradtak, a martalóc goblinok továbbra is átkelnek a Worlds Edge Mountains felől, illetve bőven akadnak vad emberi törzsek a Middle Mountainstól északra lévő erdőkben. Sigmar uralkodásáról keveset tudni, a törp évkönyvek elsősorban a törpök történelmével foglalkoznak és hogy Sigmar milyen szerepet játszott benne. Amit biztosan lehet tudni, hogy Sigmar félreteszi a koronát és kelet felé megy, feltehetően Karaz a Karak felé, hogy találkozzon régi barátjával, Kurgan Ironbearddel.

Ha el is érte a leghíresebb törp erődöt, arról a feljegyzések nem írnak. Sigmarból az eltűnését követően idővel legenda lesz. Ő lesz a hősies elődje a népének, akinek templomokat és kegyhelyeket emelnek emlékezetül, illetve vallási kultusz alakul köréje. Csupán pár generáció múltán a Birodalom alapítója istenként lesz imádva, az új egyházat pedig az első főteogónus, Johann Helsturm vezeti (73 I.C.), aki a a birodalom egyik legerősebb emberévé válik a több ezer követőjével. Sigmar elfoglalta helyét az öreg istenek panteonjában Taal, Ulric és Morr mellett.

## Források

1. ↑ The Empire (4th Edition) - 4-5. oldal